TARYBOS REGLAMENTAS (EB) Nr. 71/2008
2007 m. gruodžio 20 d.
dėl bendrosios įmonės „Švarus dangus“ įsteigimo
(Tekstas svarbus EEE)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 171 ir 172 straipsnius,
atsižvelgdama į Komisijos pasiūlymą,
atsižvelgdama į Europos Parlamento nuomonę,
atsižvelgdama į Europos ekonomikos ir socialinių reikalų komiteto nuomonę,
kadangi:
(1)
2006 m. gruodžio 18 d. Europos Parlamento ir Tarybos sprendime Nr. 1982/2006/EB dėl Europos bendrijos mokslinių tyrimų, technologinės plėtros ir demonstracinės veiklos septintosios bendrosios programos (2007-2013 m.) (1) (toliau - Septintoji bendroji programa) numatoma, kad Bendrija prisidės kuriant ilgalaikes viešojo ir privačiojo sektorių partnerystes, kurios per bendrąsias įmones, kaip apibrėžta Sutarties 171 straipsnyje, galėtų būti įgyvendinamos kaip jungtinės technologijų iniciatyvos (toliau - JTI). Šios JTI yra Europos technologijų platformų, jau įsteigtų pagal Šeštąją bendrąją programą, darbo rezultatas ir apima tam tikrus mokslinių tyrimų toje srityje aspektus. Jos turėtų būti finansuojamos bendrai privačiojo sektoriaus investicijomis ir Europos viešojo sektoriaus lėšomis, įskaitant finansavimą pagal Septintąją bendrąją programą.
(2)
2006 m. gruodžio 19 d. Tarybos sprendime 2006/971/EB dėl specialiosios programos „Bendradarbiavimas“, įgyvendinančios Europos bendrijos mokslinių tyrimų, technologinės plėtros ir demonstracinės veiklos septintąją bendrąją programą (2007-2013 m.) (2) (toliau - specialioji programa „Bendradarbiavimas“), pabrėžiamas plataus užmojo visos Europos viešojo ir privačiojo sektorių partnerystės poreikis, siekiant paspartinti svarbiausių technologijų kūrimą vykdant plataus masto mokslinius tyrimus Bendrijos lygiu, visų pirma pasitelkiant JTI.
(3)
Lisabonos ekonomikos augimo ir darbo vietų kūrimo darbotvarkėje pabrėžiama, kad siekiant skatinti konkurencingumą, ekonomikos augimą ir darbo vietų kūrimą Europos Sąjungoje, reikia kurti palankias sąlygas investicijoms į žinias ir naujoves Europoje.
(4)
2003 m. gegužės 13 d., 2003 m. rugsėjo 22 d. ir 2004 m. rugsėjo 24 d. priimtose išvadose Taryba pabrėžė, kad svarbu toliau plėtoti veiklą priėmus 3 % mokslinių tyrimų veiklos ir naujovių politikos planą, įskaitant naujų iniciatyvų, skirtų stiprinti pramonės įmonių ir viešojo sektoriaus bendradarbiavimą finansuojant mokslinius tyrimus, kad būtų sustiprinti tarptautiniai viešojo ir privačiojo sektorių ryšiai, plėtojimą.
(5)
2006 m. gruodžio 4 d. ir 2007 m. vasario 19 d. priimtose išvadose Taryba ir 2007 m. kovo 9 d. priimtose išvadose Europos Vadovų Taryba paprašė Komisijos pateikti pasiūlymus dėl JTI sukūrimo tinkamai parengtų iniciatyvų pagrindu.
(6)
Europos aeronautikos technologijų platformos Aeronautikos mokslinių tyrimų Europoje patariamoji taryba (ACARE) parengė strateginę mokslinių tyrimų darbotvarkę, kurioje nustatyta, kad aviacijos sektoriaus neigiamo poveikio aplinkai sumažinimas yra vienas svarbiausių tikslų ir kad reikia svarbių technologinių pokyčių siekiant iki 2020 m. sumažinti CO2 išskyrimą iki 50 %, NOx - iki 80 %, išorinį triukšmą - iki 50 %, taip pat dėti daug pastangų mažinant orlaivių ir susijusių gaminių gamybos, techninės priežiūros bei atliekų šalinimo poveikį aplinkai.
(7)
Pastangų mastu, kurio reikia aplinkos apsaugos problemoms, susijusioms su oro susisiekimo sistema, spręsti, kaip apibrėžta ACARE strateginėje mokslinių tyrimų darbotvarkėje, yra pateisinamas bendrosios įmonės kaip tinkamos priemonės atitinkamai mokslinių tyrimų veiklai koordinuoti, steigimas.
(8)
JTI „Švarus dangus“ turėtų sušvelninti įvairių rinkos sutrikimų, kurie apskritai trukdo pritraukti privačias investicijas į aeronautiką, o ypač - į aplinkos neteršiančias oro susisiekimo technologijas, poveikį. Joje turėtų būti numatyta integruoti technologijas ir kurti parodomuosius pavyzdžius visos sistemos lygiu, taip mažinant privačiojo sektoriaus investicijų į naujų ekologiškų aeronautikos produktų vystymą riziką. Ji turėtų paskatinti privačias MTP (mokslinių tyrimų ir plėtros) investicijas į ekologiškas technologijas ES ir taip spręsti esamas su MTP ir aplinkos apsauga susijusias problemas.
(9)
JTI „Švarus dangus“ turėtų paspartinti aplinkos neteršiančių oro susisiekimo technologijų kūrimą ES, kad jas būtų galima pradėti naudoti kuo greičiau - tai padės siekti Europos strateginių aplinkos apsaugos ir socialinių prioritetų ir kartu tvaraus ekonomikos augimo.
(10)
JTI „Švarus dangus“ turėtų būti visus pagrindinius suinteresuotus subjektus vienijanti viešojo ir privačiojo sektorių partnerystė. Atsižvelgiant į ilgalaikį šios partnerystės pobūdį, būtinų finansinių išteklių telkimą ir teikimą, reikalingas aukšto lygio mokslines ir technines žinias, įskaitant didelės žinių apimties valdymą ir atitinkamas intelektinės nuosavybės taisykles, būtina įsteigti juridinį asmenį, kuris sugebėtų užtikrinti, kad JTI „Švarus dangus“ skirtos lėšos būtų koordinuotai naudojamos ir veiksmingai valdomos. Todėl tinkamas sprendimas yra įsteigti bendrąją įmonę pagal Sutarties 171 straipsnį (toliau - bendroji įmonė „Švarus dangus“).
(11)
Bendrosios įmonės „Švarus dangus“ tikslas - diegti pažangias ekologiškas technologijas visose civilinės aviacijos srityse, įskaitant didelius komercinius orlaivius, regioninius orlaivius ir sraigtasparnius, ir į visas susijusias technologijas, pvz., variklius, sistemas ir medžiagų eksploatavimo trukmę. Vykdant bendrosios įmonės „Švarus dangus“ iniciatyvą, visose mokslinių tyrimų srityse bus sukurti natūralaus dydžio parodomieji pavyzdžiai, kurie bus išbandyti ore arba ant žemės, pritaikius visiškai integruotą požiūrį ir atliekant technologinės pažangos ir poveikio stebėseną.
(12)
Bendroji įmonė „Švarus dangus“ turėtų būti įsteigta laikotarpiui iki 2017 m. gruodžio 31 d., siekiant užtikrinti tinkamą per Septintąją bendrąją programą pradėtos ir nebaigtos mokslinių tyrimų veiklos, įskaitant bendrosios įmonės „Švarus dangus“ narių ir dalyvių rezultatų panaudojimą, valdymą. Tačiau bendroji įmonė nefinansuos rezultatų panaudojimo išlaidų.
(13)
Bendrosios įmonės „Švarus dangus“ nariais turėtų būti Europos bendrija, atstovaujama Komisijos kaip viešojo sektoriaus atstovė integruotųjų technologijų parodomųjų pavyzdžių padalinių (toliau - ITPPP) lyderiai ir asocijuotieji nariai, prisijungę prie konkrečių ITPPP.
(14)
Bendroji įmonė „Švarus dangus“ turėtų būti atvira naujiems nariams.
(15)
Bendroji įmonė „Švarus dangus“ turėtų būti Bendrijų įsteigta įstaiga, o sprendimą dėl jos biudžeto įvykdymo turėtų priimti Europos Parlamentas Tarybai rekomendavus bei atsižvelgdamas į ypatumus, atsirandančius dėl JTI, kaip viešosios ir privačiosios partnerystės, pobūdžio, ypač dėl privačiojo sektoriaus įnašų į biudžetą.
(16)
ITPPP lyderiai pasirašė susitarimo memorandumą, įpareigodami savo atitinkamas įmones techniškai, vadybos požiūriu ir finansiškai dalyvauti bendrosios įmonės „Švarus dangus“ veikloje per visą jos veiklos laikotarpį. Visi asocijuotieji nariai įsipareigojo finansiškai (skirdami nustatyto dydžio sumas) dalyvauti bendrosios įmonės „Švarus dangus“ veikloje per visą jos veiklos laikotarpį.
(17)
Mokslinių tyrimų veikla turėtų būti finansuojama Bendrijos lėšomis ir bent lygiavertiškai iš kitų narių išteklių. Papildomas finansavimas, inter alia, galimas iš Europos investicijų banko (EIB), visų pirma per rizikos pasidalijimo finansinę priemonę, sukurtą kartu su EIB ir Komisija pagal Sprendimo 2006/971/EB III priedą.
(18)
Bendrosios įmonės „Švarus dangus“ veiklos išlaidas turėtų lygiomis dalimis padengti Bendrija ir kiti nariai.
(19)
ITPPP lyderiai ir asocijuotieji nariai, prisijungę prie konkrečių ITPPP, turėtų gauti paramą iš bendrosios įmonės „Švarus dangus“ už mokslinių tyrimų veiklą, kuri jiems yra pavesta.
(20)
Tam tikrais atvejais bendroji įmonė „Švarus dangus“ turėtų sugebėti skelbti konkurencingus kvietimus teikti pasiūlymus paramai moksliniams tyrimams gauti.
(21)
Su bendrąja įmone „Švarus dangus“ susijusi mokslinių tyrimų veikla turėtų būti vykdoma laikantis pagrindinių etikos principų, taikomų Septintajai bendrajai programai.
(22)
Bendroji įmonė „Švarus dangus“ pagal Reglamento (EB Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (3) (toliau - Finansinis reglamentas) 185 straipsnio 1 dalį ir iš anksto pritarus Komisijai turėtų patvirtinti konkrečias finansines taisykles, kuriose atsižvelgiama į atsirandančius specialius veiklos poreikius, visų pirma poreikį derinti Bendrijos ir privatųjį finansavimą, skirtą veiksmingai ir laiku remti mokslinių tyrimų ir plėtros veiklą. Siekiant užtikrinti suderintą požiūrį į bendrosios įmonės mokslinių tyrimų veiklos dalyvius ir netiesioginiuose veiksmuose pagal Septintąją bendrąją programą dalyvaujančius dalyvius, tikslinga nustatyti, kad pridėtinės vertės mokestis nebūtų laikomas Bendrijos finansavimo reikalavimus atitinkančiomis išlaidomis, atsižvelgiant į 2006 m. gruodžio 18 d. Europos Parlamento ir Tarybos reglamentą (EB) Nr. 906/2006, nustatantį įmonių, mokslinių tyrimų centrų ir universitetų dalyvavimo Septintosios bendrosios programos veiksmuose ir mokslinių tyrimų rezultatų sklaidos taisykles (2007-2013 m.) (4).
(23)
Siekiant užtikrinti tinkamas įdarbinimo sąlygas, vienodą požiūrį į darbuotojus ir pritraukti labiausiai kvalifikuotą specializuotą mokslinį ir techninį personalą, visiems bendrosios įmonės „Švarus dangus“ pasamdytiems darbuotojams reikia taikyti Europos Bendrijų pareigūnų tarnybos nuostatus ir kitų tarnautojų įdarbinimo sąlygas, nustatytas Tarybos reglamentu (EEB, Euratomas, EAPB) Nr. 259/68 (5) (toliau - Tarnybos nuostatai).
(24)
Bendrosios įmonės „Švarus dangus“ organizavimo ir veiklos taisyklės turėtų būti nustatytos bendrosios įmonės „Švarus dangus“ įstatuose, kurie yra šio reglamento dalis.
(25)
Komisijai turėtų būti pavestos konkrečios užduotys, susijusios su viešųjų fondų stebėsena ir Bendrijos interesų bendrojoje įmonėje apsauga.
(26)
Bendroji įmonė „Švarus dangus“ turėtų Europos Parlamentui ir Tarybai reguliariai teikti ataskaitas apie pasiektą pažangą.
(27)
Bendroji įmonė „Švarus dangus“ turėtų pasikliauti išorės patariamaisiais organais, apimančiais nacionalines valstybes ir Europos aeronautikos technologijų platformos ACARE, ir palaikyti nuolatinius ryšius su nacionalinėmis valstybėmis.
(28)
Juridinio asmens statusą turinti bendroji įmonė „Švarus dangus“ turėtų būti atskaitinga už savo veiksmus. Dėl ginčų, susijusių su sutartiniais reikalais, sprendimo visuose bendrosios įmonės „Švarus dangus“ sudarytuose susitarimuose dėl dotacijos ar sutartyse galėtų būti numatyta, kad jurisdikcija priklauso Teisingumo Teismui.
(29)
Bendrosios įmonės „Švarus dangus“ intelektinės nuosavybės teisių politika turėtų skatinti žinių plėtojimą ir panaudojimą.
(30)
Reikėtų imtis tinkamų priemonių siekiant užkirsti kelią pažeidimams ir sukčiavimui bei imtis reikalingų veiksmų prarastoms, neteisingai sumokėtoms ar neteisingai panaudotoms lėšoms susigrąžinti remiantis 1995 m. gruodžio 18 d. Tarybos reglamentu (EB, Euratomas) Nr. 2988/95 dėl Europos Bendrijų finansinių interesų apsaugos (6), 1996 m. lapkričio 11 d. Tarybos reglamentu (EB, Euratomas) Nr. 2185/96 dėl Komisijos atliekamų patikrinimų ir inspektavimų vietoje siekiant apsaugoti Europos Bendrijų finansinius interesus nuo sukčiavimo ir kitų pažeidimų (7) ir 1999 m. gegužės 25 d. Europos Parlamento ir Tarybos reglamentu (EB) Nr. 1073/1999 dėl Europos kovos su sukčiavimu tarnybos (OLAF) atliekamų tyrimų (8).
(31)
Siekiant palengvinti bendrosios įmonės „Švarus dangus“ steigimą, Komisija turėtų būti atsakinga už bendrosios įmonės „Švarus dangus“ įsteigimą ir pradinę veiklą iki tol, kol bendroji įmonė turės veiklos pajėgumus savo biudžetui vykdyti.
(32)
Bendroji įmonė „Švarus dangus“ turėtų būti įsteigta Briuselyje, Belgijoje. Bendroji įmonė „Švarus dangus“ ir Belgija turėtų sudaryti susitarimą dėl priėmimo, susijusį su patalpų suteikimu, privilegijomis ir imunitetais bei kita parama, kurią Belgija teiks bendrajai įmonei „Švarus dangus“.
(33)
Kadangi valstybės narės negali deramai pasiekti šio reglamento tikslo, būtent įsteigti bendrosios įmonės „Švarus dangus“, dėl nustatytų didelių mokslinių tyrimų uždavinių tarpvalstybinio pobūdžio, kuris reikalauja papildomų žinių ir finansinių išteklių visuose sektoriuose sutelkimo nepaisant valstybių sienų, taigi tą tikslą galima geriau pasiekti Bendrijos lygiu, todėl Bendrija gali patvirtinti priemones laikydamasi subsidiarumo principo, kaip nustatyta Sutarties 5 straipsnyje. Remiantis tame straipsnyje nurodytu proporcingumo principu, šiuo reglamentu nesiekiama daugiau negu būtina tam tikslui pasiekti,
PRIĖMĖ ŠĮ REGLAMENTĄ:
1 straipsnis
Bendrosios įmonės įsteigimas
1. Jungtinei technologijų iniciatyvai „Švarus dangus“ įgyvendinti laikotarpiui iki 2017 m. gruodžio 31 d. yra įsteigiama bendroji įmonė, kaip apibrėžta Sutarties 171 straipsnyje (toliau - bendroji įmonė „Švarus dangus“).
2. Bendrosios įmonės buveinė yra Briuselyje, Belgijoje.
2 straipsnis
Bendrosios įmonės tikslai
1. Bendroji įmonė „Švarus dangus“ padeda įgyvendinti Septintąją bendrąją programą, visų pirma specialiosios programos „Bendradarbiavimas“ 7-ąją temą „Transportas“ (įskaitant aeronautiką).
2. Bendrosios įmonės „Švarus dangus“ tikslai yra šie:
a)
spartinti aplinkos neteršiančių oro susisiekimo technologijų kūrimą, patvirtinimą ir demonstravimą ES, siekiant jas kuo greičiau pradėti naudoti;
b)
užtikrinti darnų Europos mokslinių tyrimų pastangų įgyvendinimą siekiant gerinti aplinką oro susisiekimo srityje;
c)
sukurti iš esmės naujovišką, pažangiomis technologijomis ir natūralaus dydžio parodomaisiais pavyzdžiais pagrįstą oro susisiekimo sistemą, kurios tikslas - mažinti oro susisiekimo priemonių poveikį aplinkai žymiai mažinant triukšmą ir išmetamųjų dujų kiekį, taip pat ekonomiškiau naudojant orlaivių degalus;
d)
spartinti naujų žinių kūrimą, naujoves ir mokslinių tyrimų rezultatų diegimą į tinkamą eksploatavimo aplinką patvirtinant tinkamas technologijas ir visiškai integruotą sistemų sistemą, taip stiprinant pramonės konkurencingumą.
3 straipsnis
Teisinis statusas
Bendroji įmonė „Švarus dangus“ yra juridinio asmens statusą turinti Bendrijos įstaiga. Visose Bendrijos valstybėse narėse ji turi didžiausią juridiniams asmenims pagal tų valstybių įstatymus suteikiamą teisnumą ir veiksnumą. Visų pirma ji gali įsigyti kilnojamąjį bei nekilnojamąjį turtą arba disponuoti juo ir būti teismo proceso šalimi.
4 straipsnis
Įstatai
Bendrosios įmonės „Švarus dangus“ įstatai, išdėstyti šio dokumento I priede, yra neatskiriama šio reglamento dalis ir juo patvirtinami.
5 straipsnis
Bendrijos įnašas
1. Didžiausias Bendrijos įnašas, skirtas bendrajai įmonei „Švarus dangus“, padengiantis veiklos išlaidas ir mokslinių tyrimų veiklą, yra 800 mln. EUR ir yra sumokamas iš specialiosios „Bendradarbiavimo“ programos temai „Transportas“ skirtų biudžeto asignavimų pagal Finansinio reglamento 54 straipsnio 2 dalies b punkto nuostatas.
2. Atitinkamais atvejais Bendrijos įnašas, skirtas bendrosios įmonės „Švarus dangus“ mokslinių tyrimų veiklai finansuoti, naudojamas per paskelbtus atvirus ir konkurencingus kvietimus teikti pasiūlymus atrinktų pasiūlymų finansavimui.
Vertinimo ir atrankos proceso, kuris atliekamas padedant nepriklausomiems ekspertams, metu užtikrinama, kad bendrosios įmonės „Švarus dangus“ viešojo finansavimo skyrimas konkurencingiems kvietimams teikti pasiūlymus būtų pagrįstas kompetencijos ir konkurencijos principais.
Visi viešojo arba privačiojo sektorių subjektai, įsisteigę valstybėje narėje arba prie Septintosios bendrosios programos prisijungusioje šalyje, atitinka reikalavimus tokiam finansavimui gauti.
3. Bendrijos finansinio įnašo suteikimo tvarka nustatoma sudarant Komisijos (Bendrijos vardu) ir bendrosios įmonės „Švarus dangus“ bendrąjį susitarimą ir metinius biudžeto įvykdymo susitarimus.
4. Kiti bendrosios įmonės nariai skiria bent lygiaverčius Bendrijos įnašui išteklius, išskyrus išteklius, paskirtus per kvietimus teikti pasiūlymus, siekiant vykdyti bendrosios įmonės „Švarus dangus“ mokslinių tyrimų veiklą.
6 straipsnis
Finansinės taisyklės
1. Bendroji įmonė „Švarus dangus“ patvirtina konkrečias finansines taisykles pagal Reglamento Nr. 1605/2002 185 straipsnio 1 dalį. Jos gali skirtis nuo taisyklių, nustatytų 2002 m. gruodžio 23 d. Komisijos reglamente (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (9), kai to reikia dėl bendrosios įmonės „Švarus dangus“ specifinių veiklos poreikių ir iš anksto gavus Komisijos pritarimą.
2. Bendroji įmonė „Švarus dangus“ turi savo vidaus audito pajėgumus.
7 straipsnis
Darbuotojai
1. Bendrosios įmonės „Švarus dangus“ darbuotojams ir vykdančiajam direktoriui taikomi Tarnybos nuostatai ir Bendrijų institucijų bendrai priimtos šių tarnybos nuostatų taikymo taisyklės.
2. Nepažeidžiant šio straipsnio 3 dalies ir įstatų 7 straipsnio 3 dalies, bendroji įmonė „Švarus dangus“ darbuotojų atžvilgiu turi įgaliojimus, kurie pagal Europos Bendrijų pareigūnų tarnybos nuostatus suteikti paskiriančiai tarnybai, o pagal kitų Europos Bendrijų tarnautojų įdarbinimo sąlygas - tarnybai, turinčiai teisę sudaryti sutartis.
3. Valdyba, pritarus Komisijai, patvirtina būtinas įgyvendinimo priemones, nurodytas Tarnybos nuostatų 110 straipsnyje.
4. Darbuotojų ištekliai nustatomi bendrosios įmonės „Švarus dangus“ darbuotojų etatų plane, kuris yra įtrauktas į jos metinį biudžetą.
5. Bendrosios įmonės „Švarus dangus“ darbuotojai yra laikinieji tarnautojai ir pagal sutartis dirbantys darbuotojai, įdarbinti nustatytos trukmės laikotarpiui, kurį galima pratęsti ne daugiau nei vieną kartą kitam nustatytos trukmės laikotarpiui. Visas įdarbinimo laikotarpis neviršija septynerių metų ir jokiu būdu neviršija bendrosios įmonės veiklos laikotarpio.
6. Visas su darbuotojais susijusiais išlaidas padengia bendroji įmonė „Švarus dangus“.
8 straipsnis
Privilegijos ir imunitetai
Bendrajai įmonei „Švarus dangus“ ir jos darbuotojams taikomas Protokolas dėl Europos Bendrijų privilegijų ir imunitetų.
9 straipsnis
Atsakomybė
1. Bendrosios įmonės „Švarus dangus“ sutartinę atsakomybę reglamentuoja atitinkamos sutartinės nuostatos ir teisė, taikoma konkrečiam susitarimui ar sutarčiai.
2. Nesutartinės atsakomybės atveju, bendroji įmonė „Švarus dangus“, remdamasi bendraisiais valstybių narių teisės principais, atlygina žalą, kurią padarė jos darbuotojai vykdydami savo pareigas.
3. Visi bendrosios įmonės „Švarus dangus“ mokėjimai, susiję su 1 ir 2 dalyse nurodyta atsakomybe, bei dėl jos patirtos sąnaudos ir išlaidos laikomos bendrosios įmonės „Švarus dangus“ išlaidomis ir padengiamos naudojant bendrosios įmonės „Švarus dangus“ išteklius.
4. Bendroji įmonė „Švarus dangus“ prisiima visą atsakomybę už savo įsipareigojimų vykdymą.
10 straipsnis
Teisingumo Teismo jurisdikcija ir taikoma teisė
1. Teisingumo Teismas turi jurisdikciją:
a)
dėl visų narių ginčų, susijusių su šio reglamento dalyku ir (arba) 4 straipsnyje nurodytais įstatais;
b)
pagal visas arbitražines išlygas, įtrauktas į bendrosios įmonės „Švarus dangus“ sudarytus susitarimus ir sutartis;
c)
dėl ieškinių, pateiktų prieš bendrąją įmonę „Švarus dangus“, įskaitant jos organų sprendimus, Sutarties 230 ir 232 straipsniuose numatytomis sąlygomis;
d)
dėl ginčų, susijusių su kompensacijomis už žalą, kurią padarė bendrosios įmonės „Švarus dangus“ darbuotojai, vykdydami savo pareigas.
2. Šiame reglamente ar kituose Bendrijos teisės aktuose neaptartais atvejais yra taikoma valstybės, kurioje yra bendrosios įmonės „Švarus dangus“ buveinė, teisė.
11 straipsnis
Ataskaita, vertinimas ir biudžeto įvykdymas
1. Komisija pateikia Europos Parlamentui ir Tarybai metinę bendrosios įmonės „Švarus dangus“ ataskaitą dėl pasiektos pažangos. Šioje ataskaitoje pateikiama su įgyvendinimu susijusi išsami informacija, įskaitant pateiktų paraiškų skaičių, finansavimui atrinktų paraiškų skaičių, dalyvių, įskaitant MVĮ, rūšį ir šalies statistinius duomenis. Visų pirma šioje metinėje ataskaitoje bus atitinkamai pateikiami technologijų vertinimo padalinio, nurodyto įstatų 8 straipsnio 1 dalyje, įvertinimo rezultatai.
2. Praėjus trejiems metams nuo šio reglamento priėmimo (tačiau ne vėliau kaip iki 2010 m. gruodžio 31 d.), taigi iki 2013 m. gruodžio 31 d. Komisija atlieka įvertinimą, padedama nepriklausomų ekspertų ir laikydamasi sąlygų, nustatytų po konsultacijų su bendrąja įmone. Šių įvertinimų metu vertinama bendrosios įmonės „Švarus dangus“ veiklos kokybė ir veiksmingumas bei pažanga siekiant nustatytų tikslų. Komisija pateikia Tarybai tokio įvertinimo išvadas kartu su pastabomis ir, prireikus, pasiūlymais iš dalies pakeisti šį reglamentą, įskaitant galimą ankstyvą bendrosios įmonės likvidavimą.
3. Ne vėliau kaip per šešis mėnesius po bendrosios įmonės veiklos nutraukimo Komisija, padedama nepriklausomų ekspertų, atlieka galutinį bendrosios įmonės „Švarus dangus“ įvertinimą. Galutinio įvertinimo rezultatai pateikiami Europos Parlamentui ir Tarybai.
4. Sprendimą dėl bendrosios įmonės „Švarus dangus“ biudžeto įvykdymo Tarybai rekomendavus priima Europos Parlamentas bendrosios įmonės „Švarus dangus“ finansinėse taisyklėse numatyta tvarka.
12 straipsnis
Narių finansinių interesų apsauga ir kovos su sukčiavimu priemonės
1. Atlikdama arba pavesdama atlikti tinkamą vidaus ir išorės kontrolę, bendroji įmonė „Švarus dangus“ užtikrina, kad finansiniai jos narių interesai būtų tinkamai apsaugoti.
2. Pažeidimų atveju bendrosios įmonės nariai pasilieka teisę susigrąžinti nepagrįstai išleistas sumas, įskaitant tolesnių įnašų bendrajai įmonei „Švarus dangus“ sumažinimą ar sustabdymą.
3. Siekiant kovoti su sukčiavimu, korupcija ir kita neteisėta veikla, taikomas Reglamentas (EB) Nr. 1073/1999.
4. Bendroji įmonė „Švarus dangus“ atlieka bendrosios įmonės „Švarus dangus“ viešojo finansavimo gavėjų patikrinimus vietoje ir jų finansinį auditą.
5. Prireikus Komisija ir (arba) Audito Rūmai gali vietoje patikrinti bendrosios įmonės „Švarus dangus“ lėšų gavėjus ir už finansavimo skyrimą atsakingus asmenis. Tuo tikslu bendroji įmonė „Švarus dangus“ užtikrina, kad jos subsidijų susitarimuose ir sutartyse būtų numatyta Komisijos ir (arba) Audito Rūmų teisė vykdyti tinkamus patikrinimus, o nustačius pažeidimus taikyti atgrasančias ir proporcingas sankcijas.
6. Europos kovos su sukčiavimu tarnyba (OLAF) (10) bendrosios įmonės ir jos darbuotojų atžvilgiu turi tuos pačius įgaliojimus kaip ir Komisijos padalinių atžvilgiu. Nuo jos įsteigimo bendroji įmonė prisijungia prie 1999 m. gegužės 25 d. Tarpinstitucinio Europos Parlamento, Tarybos ir Komisijos susitarimo dėl Europos kovos su sukčiavimu tarnybos (OLAF) atliekamų vidaus tyrimų. Bendroji įmonė „Švarus dangus“ patvirtina būtinas priemones, kurios reikalingos OLAF atliekamiems vidaus tyrimams palengvinti.
13 straipsnis
Konfidencialumas
Nepažeisdama 14 straipsnio, bendroji įmonė „Švarus dangus“ užtikrina saugotinos informacijos, kurios atskleidimas galėtų pakenkti jos narių arba bendrosios įmonės „Švarus dangus“ veiklos dalyvių interesams, apsaugą.
14 straipsnis
Skaidrumas
1. Bendrosios įmonės „Švarus dangus“ dokumentams taikomas 2001 m. gegužės 30 d. Europos Parlamento ir Tarybos reglamentas (EB) Nr. 1049/2001 dėl galimybės visuomenei susipažinti su Europos Parlamento, Tarybos ir Komisijos dokumentais (11).
2. Bendroji įmonė „Švarus dangus“ patvirtina praktines Reglamento (EB) Nr. 1049/2001 įgyvendinimo priemones iki 2008 m. rugpjūčio 7 d.
3. Bendrosios įmonės „Švarus dangus“ priimti sprendimai pagal Reglamento (EB) Nr. 1049/2001 8 straipsnį gali būti skundžiami Ombudsmenui arba Teisingumo Teismui atitinkamai Sutarties 195 ir 230 straipsniuose nustatyta tvarka.
4. Bendroji įmonė „Švarus dangus“ patvirtina praktines 2006 m. rugsėjo 6 d. Europos Parlamento ir Tarybos reglamento (EB) Nr. 1367/2006 dėl Orhuso konvencijos dėl teisės gauti informaciją, visuomenės dalyvavimo priimant sprendimus ir teisės kreiptis į teismus aplinkosaugos klausimais nuostatų taikymo Bendrijos institucijoms ir organams įgyvendinimo priemones (12) iki 2008 m. rugpjūčio 7 d.
15 straipsnis
Intelektinė nuosavybė
Bendroji įmonė „Švarus dangus“ priima atskiras mokslinių tyrimų rezultatų apsaugos, naudojimo ir sklaidos taisykles, pagrįstas Reglamento (EB) Nr. 1906/2006 principais, kaip išdėstyta įstatų 23 straipsnyje, užtikrinančias, kad atitinkamais atvejais būtų užtikrinta intelektinės nuosavybės, sukurtos vykdant mokslinių tyrimų veiklą pagal šį reglamentą, apsauga ir kad būtų naudojami ir skleidžiami mokslinių tyrimų rezultatai.
16 straipsnis
Parengiamieji veiksmai
1. Komisija yra atsakinga už bendrosios įmonės „Švarus dangus“ įsteigimą ir pradinę veiklą iki tol, kol bendroji įmonė turės veiklos pajėgumus savo biudžetui vykdyti . Laikydamasi Bendrijos teisės ji atlieka visus būtinus veiksmus bendradarbiaudama su kitais steigėjais ir dalyvaujant valdybai.
2. Šiuo tikslu iki tol, kol vykdantysis direktorius pradeda eiti pareigas jį paskyrus valdybai pagal įstatų 7 straipsnio 3 dalies a punktą, Komisija laikinai gali paskirti ribotą skaičių savo pareigūnų, įskaitant vieną pareigūną, kuris atliktų vykdančiojo direktoriaus funkcijas.
3. Laikinasis vykdantysis direktorius, patvirtinus valdybai, gali leisti atlikti visus bendrosios įmonės „Švarus dangus“ mokėjimus, kurie yra padengti jos biudžete numatytais kreditais, ir gali sudaryti sutartis, įskaitant darbo sutartis, po to, kai bus patvirtintas bendrosios įmonės „Švarus dangus“ darbuotojų etatų planas. Leidimus suteikiantis Komisijos pareigūnas gali leisti atlikti visus bendrosios įmonės „Švarus dangus“ mokėjimus, kurie yra padengti jos bendrajame biudžete numatytais kreditais.
17 straipsnis
Priimančiosios valstybės parama
Bendroji įmonė „Švarus dangus“ ir Belgija sudaro susitarimą dėl priėmimo, susijusį su biuro patalpų suteikimu, privilegijomis bei imunitetais ir kita parama, kurią Belgija teiks bendrajai įmonei „Švarus dangus“.
18 straipsnis
Įsigaliojimas
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2007 m. gruodžio 20 d.